KOMISIJOS REGLAMENTAS (EB) Nr. 877/2007
2007 m. liepos 24 d.
iš dalies keičiantis Reglamentą (EB) Nr. 2246/2002 dėl mokesčių, mokamų Vidaus rinkos derinimo tarnybai (prekių ženklai ir dizainas) už Bendrijos dizainų registraciją, Europos bendrijai prisijungus prie Hagos susitarimo dėl pramoninio dizaino tarptautinės registracijos Ženevos akto
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gruodžio 12 d. Tarybos reglamentą (EB) Nr. 6/2002 dėl Bendrijos dizaino (1), ypač į jo 107 straipsnio 2 dalį,
kadangi:
(1)
Europos bendrijai prisijungus prie Hagos susitarimo dėl pramoninio dizaino tarptautinės registracijos Ženevos akto, priimto 1999 m. liepos 2 d. (toliau - Ženevos aktas) ir patvirtinto Tarybos sprendimu 2006/954/EB (2) bei su tuo susijusiais Reglamento (EB) Nr. 6/2002 pakeitimais, būtina patvirtinti tam tikras įgyvendinančias priemones, susijusias su mokesčiais, mokėtinais Pasaulinės intelektinės nuosavybės organizacijos Tarptautiniam biurui.
(2)
Reglamento (EB) Nr. 6/2002 106c straipsnyje nurodoma, kad Ženevos akto 7 straipsnio 1 dalyje minimi nustatyti nurodymo mokesčiai yra pakeičiami individualiu nurodymo mokesčiu.
(3)
Tokio mokesčio suma yra nustatyta prie Sprendimo 2006/954/EB pridėtoje Deklaracijoje dėl individualaus mokesčio sistemos, parengtos pagal Ženevos akto 7 straipsnio 2 dalį.
(4)
Tam, kad būtų užtikrintas būtinas lankstumas ir palengvintas mokesčių mokėjimas, reikia suderinti taisykles, taikomas už dizainą mokamiems mokesčiams, ir taisykles, taikomas už prekių ženklus mokamiems mokesčiams, nustatytiems 1995 m. gruodžio 13 d. Komisijos reglamente (EB) Nr. 2869/95 dėl Vidaus rinkos derinimo tarnybai (prekių ženklams ir pramoniniam dizainui) mokamų mokesčių (3), uždraudžiant grynuosius pinigus ir čekius kaip mokėjimo priemones.
(5)
Todėl atitinkamai turėtų būti iš dalies pakeistas 2002 m. gruodžio 16 d. Komisijos reglamentas (EB) Nr. 2246/2002 dėl mokesčių, mokamų Vidaus rinkos derinimo tarnybai (prekių ženklai ir dizainas) už Bendrijos dizainų registraciją (4).
(6)
Šiame reglamente numatytos priemonės atitinka Mokesčių, įgyvendinimo taisyklių ir Vidaus rinkos derinimo tarnybos (prekių ženklų ir dizaino) Apeliacinių tarybų procedūrų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2246/2002 iš dalies keičiamas taip:
1)
1 straipsnio a ir b punktai pakeičiami taip:
„1)
mokesčiai mokėtini:
a)
Vidaus rinkos derinimo tarnybai (prekių ženklų ir dizaino) (toliau - Tarnyba) pagal Reglamentą (EB) Nr. 6/2002 ir Reglamentą (EB) Nr. 2245/2002;
b)
Pasaulinės intelektinės nuosavybės organizacijos Tarptautiniam biurui pagal Hagos susitarimo dėl pramoninio dizaino tarptautinės registracijos Ženevos aktą (toliau - Ženevos aktas), priimtą 1999 m. liepos 2 d. Tarybos sprendimu 2006/954/EB (5);
2)
mokesčiai, nustatyti Tarnybos pirmininko.
2)
2 straipsnis pakeičiamas taip:
„2 straipsnis
Mokesčiai
1. Mokesčiai, mokėtini Tarnybai pagal Reglamentą (EB) Nr. 6/2002 ir Reglamentą (EB) Nr. 2245/2002, yra nustatyti šio reglamento priede.
2. Individualūs nurodymo mokesčiai, mokėtini Tarptautiniam biurui pagal Ženevos akto 7 straipsnio 2 dalį, laikantis Reglamento (EB) Nr. 6/2002 106c straipsnio, to paties reglamento 13 straipsnio 1 dalies ir Reglamento (EB) Nr. 2245/2002 22 straipsnio 2 dalies a punkto, yra nustatyti šio reglamento priede.“;
3)
5 straipsnio 1 dalis pakeičiama taip:
„1. Tarnybai mokėtini mokesčiai ir įmokos mokami eurais, įmokant arba pervedant atitinkamą sumą į Tarnybos banko sąskaitą.“;
4)
7 straipsnis iš dalies keičiamas taip:
a)
1 dalis pakeičiama taip:
„1. Data, kurią bet kuris mokestis Tarnybai laikomas sumokėtu, yra data, kai mokesčio suma faktiškai patenka į Tarnybos banko sąskaitą.“;
b)
3 dalies a punktas pakeičiamas taip:
„a)
tinkamai pavedė banko įstaigai pervesti mokesčio sumą valstybėje narėje per laikotarpį, kurio reikia, kad mokestis būtų sumokėtas; ir“;
5)
priedas iš dalies keičiamas taip:
a)
lentelėje įrašomas toks 1a punktas:
„1a.
Individualus nurodymo mokestis už tarptautinę registraciją (Reglamento (EB) Nr. 6/2002 106c straipsnis, Ženevos akto 7 straipsnio 2 dalis (už dizainą)
62“
b)
lentelėje įrašomas toks 11a punktas:
„11a.
Individualus tarptautinės registracijos pratęsimo mokestis (Reglamento (EB) Nr. 6/2002 13 straipsnio 1 dalis ir 106c straipsnis; Reglamento (EB) Nr. 2245/2002 22 straipsnio 2 dalies a punktas) už dizainą:
a)
už pirmąjį pratęsimo laikotarpį - (už dizainą)
31
b)
už antrąjį pratęsimo laikotarpį - (už dizainą)
31
c)
už trečiąjį pratęsimo laikotarpį - (už dizainą)
31
d)
už ketvirtąjį pratęsimo laikotarpį - (už dizainą)
31“
2 straipsnis
Šis reglamentas įsigalioja Hagos susitarimo dėl pramoninio dizaino tarptautinės registracijos Ženevos akto įsigaliojimo Europos bendrijai dieną. Šio reglamento įsigaliojimo data skelbiama Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. liepos 24 d.